อเมริกันสแตนดาร์ดประกาศให้ไทยเป็นฐานผลิต
อเมริกันสแตนดาร์ด เตรียมลงทุนในไทยครั้งใหญ่รอบ 5 ปี ขยายโรงงานผลิตเซรามิก หวังใช้ไทยเป็นฐานส่งออกเพิ่ม 50%
17 ก.พ. 2553

อเมริกันสแตนดาร์ด เตรียมลงทุนในไทยครั้งใหญ่รอบ 5 ปี ขยายโรงงานผลิตเซรามิก หวังใช้ไทยเป็นฐานส่งออกเพิ่ม 50% 
นายเคร็ก เม็กเคคเคิร์น กรรมการผู้จัดการ บริษัท อเมริกันสแตนดาร์ด บีแอนด์เค (ประเทศไทย) เปิดเผยถึงแผนการดำเนินงานหลังจากที่อิแนกซ์ คอร์ปอร์เรชั่น ซึ่งอยู่ในกลุ่ม เจเอส กรุ๊ป คอร์ปอเรชั่น กลุ่มผู้ผลิตวัสดุก่อสร้างรายใหญ่ในประเทศญี่ปุ่นได้เข้ามาซื้อกิจการ ของอเมริกันสแตนดาร์ด เอเชีย แปซิฟิค เมื่อเดือนก.ค. ปีก่อน  ซึ่งปีนี้บริษัทมีแผนจะลงทุนขยายโรงงานเพื่อเพิ่มกำลังการผลิตในส่วนเซรามิค ในโรงงานที่รังสิต และระยอง เพื่อรองรับกับความต้องการใช้ที่เพิ่มขึ้น โดยกำลังการผลิตที่เพิ่มขึ้นจะแบ่งเป็นยอดขายในประเทศ 50% และส่งออกอีก 50%     
อย่างไรก็ตามแม้ว่าสภาพเศรษฐกิจในปีที่ผ่านมาจะค่อนข้างซบเซา ทั่วโลก รวมถึงประเทศไทย ที่ธุรกิจการก่อสร้างโรงแรมใหม่  แต่ธุรกิจอสังหาริมทรัพย์กลับยังคงเติบโต  และหลังจากเปิดเสรีทางการค้าเป็นผลดีต่อตลาดส่งออกในอาเซียน ซึ่งส่วนหนึ่งทางบริษัท แม่ ก็ใช้ไทยเป็นฐานในการผลิตเพื่อส่งออกไปหลายประเทศในเอเชียซิฟิค ตะวันออกกลาง และสหรัฐอเมริกา เป็นต้น
นายเม็กเคคเคิร์น กล่าวว่า บริษัทไม่มีแผนที่จะเอา สินค้าแบรนด์ อิแนกซ์ จากญี่ปุ่น เข้ามาทำการตลาดร่วมกับ อเมริกันสแตนดาร์ด เนื่องจากไม่ต้องการให้เสียภาพลักษณ์ สินค้า  ซึ่งทำตลาดในไทยมานาน 40 ปี  ขณะเดียวกันในปีนี้บริษัทได้มุ่งเน้นการพัฒนาสินค้าที่มีนวัตกรรมใหม่เข้ามาสู่ตลาดมากขึ้น เช่นผลิตภัณฑ์ยูโร เซ็น โถประหยัดน้ำ พร้อมระบบชำระล้างอัตโนมัติ ที่ทำงานด้วยระบบรีโมทคอนโทรล  ผลิตภัณฑ์ทริส นวัตกรรมล่าสุดของห้องซาวน่าที่มาพร้อมกับระบบชาวเวอร์ เป็นต้น  และล่าสุดบริษัทได้เปิดตัว อเมริกัน สแตนดาร์ด บาธเฮ้าส์ แฟลกชิปโชว์รูมแห่งใหม่  พร้อมศูนย์ข้อมูลและผลิตภัณฑ์ห้องน้ำครบวงจร ขนาด 408 ตารางเมตร ที่คริสตัล ดีไซน์เซ็นเตอร์ (ซีดีซี)